钦定古今图书集成/方舆汇编/职方典/第1332卷 > 《白水山佛迹岩》前人
## 钦定古今图书集成/方舆汇编/职方典/第1332卷 > 《白水山佛迹岩》前人

《自注》：“罗浮之东麓也，在惠州东北二十里。”

“何人守蓬莱，夜半失左股。”浮山若鹏蹲，忽展垂天羽。
根株互连络，崖峤争吞吐。神工自炉鞴，融液相缀补。
至今馀隙罅，流出千斛乳。方其欲合时，天匠挥月斧。
帝觞分馀沥，山骨醉《后土》。峰峦尚开阖，涧谷犹呼舞。
海风吹未凝，古佛来布武。当时汪罔氏，投足不盖拇。
青莲虽不见，千古落花雨。双溪汇九折，万马腾一鼓。
奔雷溅玉雪，潭洞开水府。潜鳞有饥蛟，掉尾取渴虎。
我来方醉后，濯足聊戏侮。回风卷飞雹，掠面过强弩。
山林莫恶剧，微命安足睹。此山我欲老，眘勿厌求取。
溪流变春酒，与我相宾主。上连青竹竿，下灌黄精圃。